**ZAPISNIK**

s **19. sjednice** Gradskog vijeća Grada Makarske,

održane **20. veljače 2016.** godine

u gradskoj vijećnici

Početak u 16 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je održavanje sjednice pravovaljano.

**Sjednici nazočni vijećnici:**

1. Verica Raos
2. Kristina Kozlina
3. Zvonimir Galić
4. Marko Ožić Bebek
5. Jagoda Martić
6. Miroslav Dudaš
7. Stipe Bartulović
8. Gordana Muhtić
9. Tonči Lalić
10. Zlatko Lalić
11. Aleksandar Bajić
12. Sretan Glavičić
13. Ivan Šimić
14. Damir Puharić

**Odsutni vijećnici:**

1. Stjepan Eljuga

2. Jure Pribisalić

3. Jure Brkan

**Ostali nazočni:**

1. Tonći Bilić, gradonačelnik

2. Lori Veličković, zamjenica gradonačelnika

3. Miroslav Družianić, zamjenik gradonačelnika

4. Igor Batošić, vijećnik Županijske skupštine Splitsko-dalmatinske županije

5. Lara Rakušić Ivanković, tajnica Gradskog vijeća Grada Makarske

6. Dunja Buljan, pročelnica Upravnog odjela za financije i proračun

7. Matko Lovreta, pročelnik Upravnog odjela za komunalnu djelatnost

8. Dražen Kuzmanić, v. d. pročelnika Upravnog odjela za društvene djelatnosti

9. Tonći Vuković, voditelj Odsjeka za provedbu dokumenata prostornog uređenja i

građenja

10. Antonio Zec, v. d. upravitelja Pogona za obavljanje komunalnih djelatnosti

10. Tonći Batinić, viši stručni suradnik u Uredu gradonačelnika

11. Ivana Pleić, viša stručna suradnica u Uredu gradonačelnika

12. Branka Perić, v. d. ravnateljice Javne ustanove Makarska razvojna agencija – MARA

**Predstavnici medija:** RMR, *Makarsko primorje* – Jasna Morović, *Makarska kronika* – Dijana Turić, Joško Jelaš, *Cropix* - Ivo Ravlić, TV *Jadran* – Studio Pašalić.

Predsjednica Gradskog vijeća Jagoda Martić je na temelju čl. 77. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Na temelju članka 61. Poslovnika o radu Gradskog vijeća Grada Makarske otvorila je sat predviđen za vijećnička pitanja.

**Vijećnica Verica Raos** postavlja pitanje:

1. Ne bi postavljala pitanja nego samo bi dala primjedbu zašto je Vijeće subotom. Mislim da nije primjereno da Vijeće bude subotom. Imamo puno drugih dana, mogli smo tako i u nedilju, ali mislim da je to tjedni odmor i da bi trebali taj dan štediti Gradu što više proračun, a ne da još i službenike Grada trebamo plaćati ekstra subotom dnevnice. Pa mi nije jasno. Eto, samo ću postaviti to pitanje zašto se saziva Vijeće subotom to je jedno.
2. A drugo je, samo ću ponovit moje davno pitanje, da li će meni Grad ustupiti reviziju 2013. godine.

**Predsjednica Gradskog vijeća Grada Makarske Jagoda Martić** odgovorila je na postavljeno pitanje:

1. Subota nije neradni dan, subota je radni dan za mnoge naše sugrađane s obzirom da dobar dio vijećnika radi, ima i svoje radne obaveze i onda kad imamo sjednice radnim danom onda se i njima stvaraju problemi oko dopuštenja izostanka sa posla. Tako da je to jedan od razloga. A ono što ste spomenuli trošak proračuna svi službenici Grada koji su danas tu ne primaju nikakvu naknadu za ovaj današnji dan tako da se ovime ne stvaraju nikakvi dodatni troškovi. Tako da evo kažem nedjelja je, da je nedjeljom onda bi ovo Vaše pitanje zaista bilo u pravu, ali kažem subota je radni dan za mnoge. To što neki rade pet dana u tjednu pa subotu imaju slobodnu, ali na ovaj način smo eto zaista pokušali izbjeć one probleme, koji, s kojim se susreću ljudi koji rade i onda im je jer bez obzira što stavljamo Gradsko vijeće nekad u jedan, nekad u dva to im se ipak preklapa sa djelom njihovog radnog vremena tako da je to, evo razlog pa smo pokušali da vidimo kako to izgleda u subotu što ne znači da će i ubuduće uvijek bit sjednice.

**Vijećnica Verica Raos** je nadopunila pitanje:

1. Ja bi se samo osvrnula znači da ti djelatnici danas ovde, vaši djelatnici Grada dragovoljno daju svoj doprinos i oni, odnosno Grad krši Zakon o radu.

**Predsjednica Gradskog vijeća Grada Makarske Jagoda Martić** odgovorila je na nadopunu pitanja:

1. Imat će slobodan radni dan, prema tome imaju preraspodjelu radnog vremena

**Vijećnica Verica Raos** je replicirala na odgovor**:**

1. Da, ali to je isto plaćena dnevnica. Ja mislin da bi trebalo izbjegavat Vijeće subotom to, a mi što radimo, mi smo se znači odlučili za ovaj posao i nama je da mi volontiramo,

odnosno ne volontiramo ako treba i to, odnosno ako smo plaćeni mi trebamo van svog radnog vremena imat Vijeće. Jer mi smo se znači odlučili za takav korak da tako radimo.

**Predsjednica Gradskog vijeća Grada Makarske Jagoda Martić** odgovorila je na repliku:

1. To je da smo se mi tako odlučili, ali pitanje je da li se poslodavci slažu sa tim našim odlukama.

**Vijećnik Stipe Bartulović** postavlja pitanja:

1. Mislim da sve na vrijeme treba raditi tako će i ova turistička sezona brzo doći, odnosno ona je pred vratima i svaku mogućnost za prihodovanje treba iskoristiti pa postavljam pitanje. Znam da imamo slobodnih gradskih prostora da damo u najam kakva je situacija kod toga imali smo probleme jer kažem sve treba po mogućnosti ovaj staviti u funkciju prije turističke sezone da bi se ljudi mogli pripremiti.
2. I drugo znam i vjerujem da svi znate da Gradska uprava ovisi o radu i drugih, posebno o radu javnih ustanova i normalno da svaki podatak ili statistika nam je vrlo bitna pa onda se pitam raspolažemo li sa podatcima koliko imamo slobodnih i neprodanih stanova, odnosno stambenih jedinica u gradu da bi u određenim momentima teško je sad govoriti možemo li stopirati, ali da imamo i te podatke nadalje koliko stambenih jedinica imamo da bi mogli, ovaj, razgovarati o tome da li nam svi vikendaši pod navodnike plaćaju svoje obaveze i normalno kako je to stanje plaćanja u našim javnim odnosno ustanovama koje, Vodovoda, komunalije i tako dalje jer imamo normalno primjedbi da je tu dosta toga u neredu.

**Gradonačelnik Grada Makarske Tonći Bilić** odgovara na postavljena pitanja:

1. Što se tiče slobodnih prostora u vlasništvu Grada, trenutno su raspisana dva natječaja za dva slobodna prostora, uglavnom su slobodni prostori u zakupu. Na sljedećoj sjednici Gradskog vijeća imat ćemo prilike raspravljati o reviziji gospodarenja nekretninama u vlasništvu Grada Makarske koja je nedavno došla u grad, a obuhvaća period od 2012. do zaključno 2014. godine.
2. Što se tiče stambenih jedinica, odnosno slobodnih stambenih jedinica, neprodanih stanova, vjerujem da ćemo na jednoj od narednih sjednica Gradskog vijeća raspravljati o radu Stambenog gospodarstva grada Makarske da će oni nama dati tu informaciju s obzirom da je u njihovoj ingerenciji evidentiranja tih stanova. Kad već govorimo o tim stanovima koji se koriste isključivo ljeti i za koje vlasnici uglavnom plaćaju temeljem rješenja porez na kuću, odnosno stan za odmor moram kazati da smo dobili, dobili zahtjev i udovoljili zahtjevu nadležnim državnim institucijama, prvenstveno carini i dostavili popise koje mi imamo u evidenciji radi njihovih kontrola.

**Vijećnica Kristina Kozlina** postavlja pitanja:

1. Pitanje se odnosi na parking ispred hotela Osejave*.* Zanima me u kakvom je on statusu? Vidila sam da je maknuta kućica za naplaćivanje parkinga kao i rampa, a postavljen je automat. Pa me zanima hoće li se asfaltirati to područje i označiti parkirna mjesta prije sezone jer je sad pomalo derutno, zapravo cesta je napuknuta, vjerojatno zbog bagera koji su tu prolazili.
2. A pod broj dva je prijedlog, opet se vraćam na problem parkinga koji je u našem gradu poprilično velik, pogotovo u vrijeme sezone. Zanima me je li moguće izgraditi garažna parking mjesta na području tako zvane rupe možda pored srednje škole na Dugišu ili možda bar urediti to područje asfaltirati ili nešto slično da ne bude ovako ruglo. Eto ja mislin da bi se to isplatilo u roku od jedne sezone vjerojatno.

**Gradonačelnik Grada Makarske Tonći Bilić** odgovara na postavljena pitanja:

1. Prihvaćam vašu inicijativu, ali moram kazati što se tiče rupe, moram kazati da je ova Gradska uprava već pokrenula određene postupke da bi se aktivirala dio projekta koji je nekad bio tamo, nadam se da ćemo uspjet završit taj projekt u cijelosti bar što se tiče dokumentacije za realizaciju garaža i određenih prostora iznad. Da li ćemo uspjeti ovo ljeto išta urediti ulagati u asfalt, beton, to ćemo procijeniti i vidjeti.
2. Moram kazati što se tiče parkinga na Osejavi*,* parking je samo privremen tamo. Preostalo je još završiti lukobran, odnosno povezati onaj dio lukobrana sa ovim dijelom rive u kamenu, a nakon toga ćemo temeljem arhitektonskih rješenja urediti onaj prostor. Već je angažiran profesor Nikola Bašić da osmisli onaj prostor i da nam da prijedlog kako i na koji način, prvenstveno želimo prihvatiti mišljenje i stav struke s obzirom da je to itekako vrijedan prostor sada u središtu grada posebno je dobio na važnosti izgradnjom lukobrana. Samo da napomenem, za one koji ne znaju, profesor Bašić je autor orgulja u Zadru.

**Vijećnik Marko Ožić Bebek** postavlja pitanja:

1. Da li je gradonačelnik konzultirao odvjetnike, da li je poduzeo bilo kakvu aktivnost s obzirom da naši redari kad dođu na sud, a doći će na sud sa nalazom revizije i presudom Visokog upravnog suda će glatko dobit tu parnicu. Da li je što poduzeto, da li je konzultiran kakav odvjetnički tim i da se pokuša smanjiti ta šteta koja je nastala i koja će nastati? Sud je i za manje greške sudio u korist radnika.
2. Drugo pitanje. Čini mi se da je malo i makarska riva i šetnica slabije osvijetljena. Mi smo dobili taj projekt i ekološku rasvjetu, uštedu onako kako je ona sad osvijetljena mogli smo uštediti bez ikoga drugoga da smo ugasili svaki drugi kandelaber. Meni se čini da li je to provjereno, da li smo mi dobili ono što je nama obećano jer pogotovo sad kad je lukobran rasvijetljen i sada tek vidiš razliku između osvijetljenosti lukobrana i rive i šetnice. Čini mi se, volio da se to provjeri, pa pitam gradonačelnika je li to provjeravao. Meni se čini pretamno, meni se čini da je naša riva slabo osvijetljena i da je to bilo lošije nego sa rasvjetom prije toga, pogotovo Šetnica Franje Tuđmana.
3. Treće pitanje - problem u Maslinarskoj ulici. Vjerujem da je odobreno da se zatvori pola ulice, neka bude i cijela i dvi trećine ulice ako je već tako bitna osoba, mi zabranjivamo radove u sezoni, zabranjivamo ovo, zabranjivamo ono, tamo smo dozvolili da se čitava ulica skoro zatvori, ali ako je to već bitna osoba i treba zatvoriti pola ulice, a mislim da se moglo građevinski riješiti da se ne stavlja dizalica na ulicu, ima parcela, moglo se na parcelu, nije čitava parcela pokrivena građevinskim objektom onda bi bilo dobro ovaj pošto vam je to struka da je regulacija prometa u toj ulici napravljena drugačije. Ako postoji samo jedan trak, napravimo jednosmjernu ulicu dok su radovi u tijeku, a promijenimo ovaj, je li ono Vinogradarsku, u dvosmjernu kako je prije bilo. Mislim da bi to bilo dobro, ne znam jeste li razmišljali o tome.

**Gradonačelnik Grada Makarske Tonći Bilić** odgovara na postavljena pitanja:

1. Što se tiče odgovora na prvo pitanje stičem dojam ili utisak da uvaženi kolega vijećnik Bebek već ima presudu Upravnog suda kada konstatira, tvrdi, da će glatko dobit parnicu. Činjenica je da je Visoki upravni sud ukinuo, ponavljam ukinuo, a ne poništio pravilnik. S obzirom za one koji nisu baš dobro upućeni to je jedna velika razlika, to se uči već na prvoj godini Pravnog fakulteta razlika između ukinutog akta i poništenog akta, znači da taj pravilnik koji je ukinut do dana kada je objavljen u *Narodnim* *novinama* ima sve svoje pravne učinke pa i ona rješenja koja su izdata na temelju tog ukinutog akta. Temeljem mišljenja odvjetnika, temeljem mišljenja Ministarstva uprave koje smo nedavno dobili citiram: „ sva ona rješenja koja su izdata na temelju tog akta i nakon prestanka važenja pravilnika ukinutog i dalje su pravno na snazi dok se ne izdaju nova rješenja“. Prema tome ne postoji mogućnost retroaktivnog djelovanja navedenih rješenja nakon ukidanja akta pa moram vas obavijestiti da je u ponedjeljak 15. veljače stupio na snagu novi Pravilnik o unutarnjem redu Gradske uprave i sistematizacije na temelju provedenih zakonskih, zakonom propisanih postupaka, nakon savjetovanja sa sindikatom i taj novi je Pravilnik na snazi. Trenutno se dostavljaju rješenja pročelnicima upravnih odjela, a oni će ispustiti rješenja službenicima i namještenicima.
2. Moram kazati da smo mi nastavili projekt koji ste započeli upravo Vi u prošlom mandatu, a to je promjena ili izmjena svjetla na području grada Makarske temeljem raspisanog natječaja ministarstva, odnosno Fonda za zaštitu okoliša, zbog učinkovitosti iz tog projekta i programa koji smo nastavili Grad je dobio nepovratnih čini mi se milijun kuna i nastavit ćemo sa tim projektom i dalje s obzirom da je negdje oko 30 % svega rasvjetnih tijela u gradu Makarskoj promijenjeno. I dalje će Fond odobravati sredstva za tu namjenu. Također na lukobranu je postavljena sasvim druga rasvjeta nego što je to u gradu Makarskoj, a sve temeljem projekta koji je napravljen za izdavanje građevinske dozvole.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Odgovor na treće pitanje. Grad Makarska je dao suglasnost na temelju, za regulaciju prometa u čini mi se Cvjetnoj ulici, da je to ipak Cvjetna ulica, na temelju elaborata kojeg je zatražila policija u Splitu, Policijska uprava u Splitu, nadležni referenti nadzorni koje nakon konzultacija gradilišta, nakon konzultacije s njima prepravio taj elaborat, znači promet se odvija sukladno odobrenju Policijske uprave u Splitu. Pitanje koje ste postavili uz glavno zašto to nije na gradilištu pa mogu vam iskreno reći čudi i nas pa smo iz toga razloga zatražili uvid u građevinsku dozvolu pošto je parcela nekih 800 m2 nije ni nama jasno zašto je dizalica trebala toliko biti postavljena na ulici pa ćete potpunu informaciju dobit nakon što pregledamo građevinsku dozvolu i sam projekat.

**Vijećnik Marko Ožić Bebek** replicira na odgovore:

1. Nisam zadovoljan. Prvo, ovdje imamo jednu čudnu situaciju da gradonačelnik odgovara na pravna pitanja, a zamjenica pitanja iz prometa. Mislim da bi trebalo bit obrnuto. I onda gradonačelnik tumači pravo kao da je ekspert za to. Ja sam kazao tada da je moje mišljenje takvo i volio bi da i gradonačelnik konzultira neko mišljenje, nekog parničara koji može procijenit da li će se ta parnica izgubiti ili neće. Nije to sad stvar, ja san isto od istih osoba dobio to mišljenje i prosvijetlili su me šta znači ukinuti i poništiti, znači ja to znam od istih osoba od kojih vi dobivate i mi vijećnici isto imamo ovaj pravo konzultirati pravnike Grada Makarske i oni su nam to lijepo objasnili i mi to znamo. Ali ja govorim o tome šta će se dogoditi kad sud presudi, ako presudi, moje mišljenje je da je logički zdravo pametno da će i kad s obzirom da imam nekakva iskustva sa ovim tim sudovanjem ustanova i djelatnika da u principu, sud se često stavi na stranu djelatnika više nego što je to zakonski, to su radni sporovi i evo kako kaže zamjenica gradonačelnika ja sam samo izrazio da je moje mišljenje tako, a čudi me da ste vi počeli se baviti i odgovarati na pravna pitanja, a zamjenica na pitanja o prometu.

**Vijećnik Zvonimir Galić** postavlja pitanja:

1. Prvo pitanje vezano za Dugiš. Dugiš je kvart koji ima cirka 4 000 stanovnika. Naime često prolazeći Dugišom, viđam kraj kontejnera habasti otpad, to bi moglo značiti da službe ne rade dobro. A možda čak i rade, ali onda znači da nisu na valjani ili dobar način obavijestili građane o njihovu pravu na odvoz takvog otpada, negdje ne štima. Građanima triba osvijestit njihovu mogućnost da nazovu instituciju Komunalca. Tako da se ovo riješi brzo da ne stoji nepotrebno dugo pored kontejnera i ono što vuče kao posljedicu takvog ostavljanja otpada. Znači treba nešto učinit, ili da brže reagiraju ili da bolje obavijeste građane određene dane da se to skuplja i prikuplja.
2. Drugo pitanje vezano je za Sportski centar. Često puta prolazim tamo posebno onom šetnicom oko terena. To je rupa do rupe, to ako ste nepažljivi, možete iščašit nogu. I često puta viđam nezaključane terene, pa se može zaključit da se ne zaključavaju u što sumnjam, ali u svakom slučaju trebalo bi te rupe pokrpat. To nije skupo. A samim tim što su nezaključani, jedan put sam čak primijetio jedna gospođa šeta u kolicima neko malo dijete, to je fino vidit, ali to znači da se to ne kontrolira. Ne znam o čemu se radi treba vidit. Zašto nema nikakav raspored korištenja tog terena izvišeno na vidljivo mjesto tako da je obični građanin može znat na koji način može pristupit, doći na teren. Također za Sportski centar imam još jedno malo pitanje. Nekad je bila jedna svlačionica koja je vlažila i je li problem riješit tu vlagu iako mislim da to nije skupo to se danas rješava nekakvim tablama, nekakvim limovima, doista prilično jeftino. Ona je kasnije pretvorena u nekakvu radnju limariju ili je takvo nešto bilo kućnog majstora u ured ili tako nešto ili neku radionicu. Kasnije je ta radionica nestala, šta je bilo sa tim strojevima, ne znam. Pitanje je je li ona vraćena prvotnoj svrsi, ako nije čemu danas služi ili je tamo nekakva ostava bezvezna. Mislim da naša mladost ima potrebu i za tom svlačionicom.
3. Četvrto je polupitanje, ovdje sam na Vijeću više puta postavljao pitanje u svezi onih malih stepenica kako ih mi zovemo na plaži između *Dalmacije* i *Meteora,* mogućnost prilagodbe za osobe s posebnim potrebama, ja sam to pitao bar tri puta, bilo je još bar dva puta pitanje. Svaki put smo dobili uredno odgovor samo što nije napravljeno, pa ja pitam kad će se to riješit ili što se čeka, odnosno hoćemo li i ovu sezonu dočekat na isti način da se ništa neće napravit. I ako mogu još jedno polupitanje, kolega vijećnica je postavila pitanje kada će dobit nalaz revizije iz 2013., mislim da će predsjednica reći hoće li dobit i kad će dobit.

**Predsjednica Gradskog vijeća Grada Makarske Jagoda Martić** odgovorila je na postavljeno pitanje:

1. Vezano za nalaz Državne revizije. Za reviziju nismo odgovorili, na to. Pa to ćete dobiti onako kao što ako taj nalaz Državne revizije postoji u Gradu, onda ćete ga dobiti na sljedećem Vijeću kao znači u pisanom obliku. Rasprava o reviziji kad bude na sljedećem Vijeću pa ćemo onda zapravo to svi i dobit. Ali govorim vam da će se onda znači svi vijećnici.

**Vijećnica Verica Raos** replicira na odgovor:

Ja mislim da smo mi vijećnici dužni svake godine dobiti izvješće revizije.

**Gradonačelnik Grada Makarske Tonći Bilić** odgovara na postavljeno pitanje:

1. Koliko je meni poznato revizija za 2013. vezano za financije nije došla uopće u Grad Makarsku. Inače što se tiče revizija, revizije dolaze sukcesivno samo po pojedinim segmentima i obrađuju samo jedan dio poslovanja jedinica lokalne samouprave. Posljednja šta je došla i čini mi se jedina u ove dvije i po godine, to je revizija o korištenju nekretnina u vlasništvu Grada Makarske.

**Predsjednica Gradskog vijeća Grada Makarske Jagoda Martić** nadopunila je odgovor:

1. Na tome, po ovome se zapravo može zaključit da kompletne revizije za 2013. što vjerojatno vi i pitate da nje nema, odnosno da ona ne postoji jer revizija, po nekom svom nahođenju obilazi jedinice lokalne uprave, nekad se to može desit da godinu za godinu obiđe, a nekad bude i nekoliko godina, zato kažem evo sad smo dobili informaciju da reviziju za 2013. kompletne onako kao što vi tražite i nema. Osim toga kad se napravi kompletna revizija, onda je i zakonska obveza da se ta revizija raspravi na Gradskom vijeću.

**Zamjenica** **gradonačelnika Grada Makarske Lori Veličković** odgovorila je na postavljena pitanja:

1. Evo, ovako što se tiče pitanja prvog, poštovanog kolege Galića, točno je činjenica je da na Dugišu pored kontejnera se ostavlja habasti i posebno građevinski otpad. Ovo ljeto smo nekoliko puta reagirali na to, međutim ono što se zna, a zna se i od prije da Makarski komunalac dva puta sedmično prikuplja takvu vrstu otpada. Građani znaju u koje se to dane odvija, isto tako rade po pozivu. Znači i mimo tih uredovnih dana kada skupljaju takvu vrstu otpada po pozivu građana oni dolaze. Zašto građani ne koriste tu mogućnost, zašto se ponašaju na ovakav način ne mogu vam reći, to je ustvari znači slika našega grada da ga svi na jednak način ne volimo i ne želimo da imamo uredan grad kako za sebe, tako i za goste koji dolaze u grad Makarsku. Ne mogu ovaj vam reći zašto se to radi, pretpostavljam da tu malo ima i nekih inatnih situacija, do sada smo ih rješavali na način kad god dobijemo dojavu građana da ponovo kolega Kerum izlazi sa svojim djelatnicima i prikuplja taj otpad. Znači postoje uredovni dani, građani mogu po potrebi zvati Makarskog komunalca da dođe i van uredovnog dana i pokupi takvu vrstu smeća, zašto tu mogućnost ne koriste ne mogu Vam odgovoriti, ja ne znam šta se dešava u glavama pojedinaca.
2. Što se tiče četvrtog pitanja, kako ste ga vi nazvali polupitanje, točno je kolega Galiću da ste ga više puta postavljali, ali mislim da ste ipak nešto zaboravili na to Vam je pitanje odgovoreno, nakon što je gradska arhitektica Sonja Duka izašla na lice mjesta i utvrdila kako to stepenište izgleda u naravi. Znači da nema mogućnosti da se sa strane napravimo kao jednu kosinu koju bi mogli koristiti invalidi i majke koje voze u kolicima svoju djecu zaključeno je da ne možemo napravit ništa ad hoc, nego u cijelosti moramo stepenice srušiti i raditi nove. Međutim, tu se pojavljuje jedan drugi problem, a to je problem imovinsko- pravne naravi dok njega ne riješimo nažalost ne možemo krenuti u novu, rušenje postojećih stepenica i gradnju novih koje bi zadovoljile posebno ljude sa invalidnim potrebama i majke sa malom djecom.

**Gradonačelnik Grada Makarske Tonći Bilić** odgovara na postavljeno pitanje:

1. Sad smo se opet malo podijelili – Komunalac, sport, nadam se da nam nećete zamjerit. U svakom slučaju, hvala na primjedbi, međutim već su poduzete određene radnje za saniranje šetnice oko stadiona. Koliko je meni poznato napravljen je projekt, raspisan je natječaj odabran je izvođač i prema riječima ravnatelja Sportskog centra uskoro bi se to trebalo urediti i na taj način ćemo dobiti malo ljepšu sliku Gradskog sportskog centra. A što se tiče prostora unutar Sportskog centra, što se tiče nezaključavanja**,** ne znam koliko je meni poznato glavni teren se zaključava, a pomoćni se zaključava, ali uvijek prostor oni koji koriste da kada nema nikoga na terenu, a često sam bio svjedok i osobno kada ostali građani predvečer, noću, koriste tartan stazu za rekreaciju. U svakom slučaju zatražit ćemo od ravnatelja Sportskog centra izvješće da vidimo o čemu se radi. A slažem se s vama da bi na vidljivom mjestu trebao bit raspored korištenja terena, ali čini mi se da je i to postavljeno na staklenim vratima. Što se tiče svlačionice, osobno nisam upoznat s tim slučajem pa ćemo od ravnatelja zatražit izvješće.

**Predsjednica Gradskog vijeća Grada Makarske Jagoda Martić** odgovara na postavljeno pitanje:

1. Evo, ako se ja sad prije nego krenemo dalje samo mogu nadovezat na vaše pitanje pa možda je i evo ovo je prilika s obzirom da nas slušaju naši sugrađani. Taj problem odlaganja krupnog otpada je nešto što mene izuzetno ljuti jer Makarska je, zaista, ja mislim jedan od rijetkih gradova koji odvoz krupnog otpada ima već godinama jako dobro riješen recimo za razliku od većih gradova gdje se mora čekati nekoliko mjeseci, odnosno oni na računima dobivaju kad je u njihovom kvartu odvoz. Kod nas ne samo da postoje uredovni dani, nego zaista evo iz vlastitog iskustva znam dovoljno je samo nazvat broj mobitela i ekipa Komunalca doslovce, ali stvarno drugi dan dolaze i to odvoze. Tako da ja kad vidim taj habasti otpad pored naših kontejnera bačen ono dođe ti da najrađe znaš ko je to napravio pa da ga onda pozoveš na odgovornost. Tako da to eto pokazuje zapravo jednu nebrigu djela naših sugrađana jer je ta problematika u gradu Makarskoj kažem već više godina jako dobro funkcionira i zaista dovoljan je samo jedan poziv da se drugi dan to ispred kuće, znači gdje se to ostavi da se odveze evo samo tolika primjedba.

**Vijećnik Zvonimir Galić** nadopunio je pitanje:

1. Što se tiče malih stepenica, ja cijenim gospođu Sonju Duku, međutim mi ne znamo kakav je ona dobila projektni zadatak i u odnosu na što je ona dala mišljenje. Ja cijenim da je ona to dobro procijenila. Međutim ako se sjetimo, kako je riješen taj problem u jednom dijelu kod crkve sv. Marka između crkve i pijace, a mislim to se radi naprosto o tri vriće cimenta i četiri kariole žala.

**Zamjenica gradonačelnika Grada Makarske Lori Veličković** odgovara na nadopunu pitanja:

1. Kolega Zvonko, znači zadatak koji je dobila gospođa Sonja Duka je bio taj da na postojećim stepenicama vidi da li se može intervenirati kosinama sa strane da ljudi sa posebnim potrebama i majke sa djecom mogu koristiti te stepenice na bezbolniji način. Prema strukturi načinu gradnje i visine tih stepenica to nije moguće. A rješenje koje ste spomenuli kraj crkve sv. Marka, vidite to je primjer nečega što nije odrađeno dobro čak ni invalidi ni majke sa kolicima ne koriste te kosine, jer ne mogu kontrolirati kolica. Ona tako naglo se sjure da imamo slučajeva da ljudi jednostavno kažu porušite ovo, vratite u prijašnje stanje ili napravite kako treba to je isto jedan od zadataka koje će trebat naš Komunalni pogon obaviti uskoro. Znamo za taj problem kraj crkve sv. Marka, a kažem vam za ove stepenice pošto je to, oboje živimo u istom kvartu, dobro nismo ja sam Bili brig, a vi ste Plaža*,* najelitniji dio, ali koristimo te stepenice znamo i oboje kako su te stepenice projektirane, one su izvedene na način da njih te kosine ne mogu na takav način napraviti. Mi budući da imamo vaše pitanje imamo i zahtjeve građana, a i gostiju kojima je lakše kretati se tim stepenicama nego onim drugim. Tokom godine ćemo vidit kako ćemo riješit imovinsko-pravni odnos, tu imamo vlasništvo dviju obitelji, Grad Makarska, odnosno bivša Općina Makarska nisu rješavali to pitanje, to pitanje moramo razriješiti s njima. Oni su pokazali suradnju, a sad trebamo vidit po kojoj cijeni oni žele da im se to zemljište plati, odnosno sad je tržišna cijena, znači moramo se dogovoriti oko cijene i da onda riješimo najprije imovinsko- pravni odnos, a potom da onda kvalitetno riješimo i stepenice. Kao što znate one intervencije kad su se neki od objekata u našem susjedstvu spajali na vodovodnu mrežu da su bile zlosretno riješene, da je oštećen mramor, da nam pliva šetnica, znači tamo treba malo više posla nego što na prvi pogled možemo mislit ili zaključit kako god želite.

**Vijećnica Gordana Muhtić** postavlja pitanja:

1. Moje prvo pitanje vezano je uz komunalnu infrastrukturu i izgradnju. Svjedoci smo da su počeli već nekakvi radovi prije početka turističke sezone, ova kiša će nas vjerojatno opet malo, ovaj svima otežati te poslove, međutim mene zanima ako nije problem da nam nabrojite što bi se sve do turističke sezone trebalo izvršiti, koje su to vrste radova, u kojim ulicama, čisto eto da naši građani znaju šta mogu očekivat.
2. Zanima me kako teku pripreme za turističku sezonu općenito i da li tu imate nekakvih pokazatelja šta možemo očekivati. Znamo da je prošla turistička sezona bila izrazito uspješna i po broju noćenja, time nastavljamo pozitivan trend, zanima me dakle u tom smjeru da li će se još nešto radit.

**Gradonačelnik Grada Makarske Tonći Bilić** odgovorio je na postavljena pitanja:

1. Kao što ste mogli i primijetiti više-manje ulice u gradu su raskopane i drago mi je da ljudi komentiraju zašto radimo po gradu, a nisu izbori. Vjerujemo da ćemo uspjeti promijeniti sliku grada sliku u očima građana i biti jedna od rijetkih gradskih uprava posljednjih godina da je u kontinuitetu radila na izgradnji i održavanju komunalne infrastrukture. Trenutno se izvode radovi u užem centru grada, pri kraju je Glazbarska ulica, uređenje Glazbarske ulice, uređenje Pekarske ulice. Završena je Zagorska ulica i nakon što se i završe radovi u ove još dvije ulice vjerujemo da će biti sasvim drugačija slika, vizualna, stare gradske jezgre. Također pripremljen je natječaj za izvođenje radova na djelu Jadranske ulice i vjerujemo da ćemo do početka turističke sezone i tu ulicu uspjeti, odnosno dio te ulice, uspjeti uredit, takozvana prva faza. Pri kraju je uređenje nogostupa u Ulici don Mihovila Pavlinovića ostao je još jedan manji dio nakon što saniramo ili razdvojimo oborinsku od fekalne kanalizacije, koja inače stvara problem na tom djelu grada kompletno, a posebno na tom užem djelu, završit ćemo i započeti nogostup. Od ostalih radova kada je u pitanju infrastruktura, trenutno smo u fazi pripreme za asfaltiranje određenih ulica na predjelu Požara i nadam se da će građani nakon desetaka, desetaka godina napokon dobiti asfalt pred svoje domove.
2. Ove godine Makarska slavi 110 godina turizma. Početak ovogodišnje turističke sezone upravo je otpočeo jučer II. Međunarodnim natjecanjem kuhara mediteranskih regija – IKKER. Također zajedno s Poslovnim dnevnikom smo dogovorili i organizirali dva kongresa. U četvrtom mjesecu Kongres hrvatskog turizma i u jedanaestom mjesecu Kongres sportskog turizma. Osim brojnih manifestacija koje će obilježiti ovu obljetnicu osigurali smo i druge projekte, tako da jednostavno želimo da ispoštujemo onaj projekt Ministarstva turizma i Hrvatske turističke zajednice *365.*

**Vijećnik Ivan Šimić** postavlja pitanja:

1. Grad Makarska nigdje ne bilježi prihod od otpada, od komunalnog otpada, a on je moguć i on se ostvaruje u mnogim sredinama, pa bi postavio mjerodavnima, pitanje gradonačelniku, zbog čega toga nema nigdje u evidenciji?
2. Htio bih pitati gradonačelnika imaju li naši redari mjerač buke, kako bi mogli provoditi Zakon o buci u gradu Makarskoj?
3. Grad Makarska novorođenoj djeci daje nekakvu naknadu, i onda ste naveli da petero djece nije dobilo tu naknadu zato što roditelji nešto duguju Upravi Grada ili tako nešto. Pa me zanima je li po vašem mišljenju to normalno da dijete ne dobije tu novčanu naknadu, koja je socijalna kategorija, zato što roditelji nešto duguju?

**Gradonačelnik Grada Makarske Tonći Bilić** odgovorio je na postavljeno pitanje:

1. Točno je da u Proračunu Grada nema prihoda od komunalnog otpada, niti može to biti prihod Grada Makarske. Prihod od komunalnog otpada ima evidentiran Makarski komunalac jer to mu je jedan od izvora prihoda koji temeljem ugovora sa Gradom kao gradska firma ima obavezu prikupljanje, odvoženje i deponiranje otpada i to je isključivo prihod Makarskog komunalca. Nadam se da ćemo i na sjednicama Gradskog vijeća imati priliku raspravljati i o radu Makarskog komunalca, pa ćemo onda u njihovoj bilanci, odnosno računu prihoda i rashoda vidjeti kolika je to stavka. Ali u svakom slučaju to je stavka koju ostvaruje Komunalac, prihod koji ostvaruje komunalac, a temeljem važećih zakona.

**Vijećnik Ivan Šimić** nadopunio je pitanje:

1. Zašto sam ovo pitanje postavio? Zato što u Proračunu su prikazane stavke troškova Makarskog komunalca, ali nisu prikazane ove prihodovne strane u smislu otpada, od prodaje tog otpada, zato sam to pitao.

**Gradonačelnik Grada Makarske Tonći Bilić** odgovorio je na nadopunu pitanja:

1. Zakon o proračunu kaže od ove godine da se, s obzirom da se promijenila metodologija i zato je Proračun skoro 100.000.000,00 kuna, kaže da samo prihodi javnih ustanova, javnih ustanova u vlasništvu Grada ulaze u prihode Grada Makarske, dok prihodi trgovačkih društava sukladno Zakonu o trgovačkim društvima ne ulaze u Proračun Grada Makarske, već su to zasebni proračuni.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Kao što znate Sanitarna inspekcija do prije kratkog vremena bila nadležna za mjerenje buke i provođenje radnji u slučajevima kada je buka iznad normalne visine, odnosno razine. Zadnjim izmjenama to je u djelatnosti Komunalnog redarstva i Komunalno redarstvo u okviru svojih nadležnosti vrši kontrolu. Da li imamo adekvatan mjerač buke ne mogu vam potvrditi, ali ću Vam rado odgovoriti uskoro čim to provjerim. Znam da smo svu potrebnu aparaturu što su kolege tražili pokušali pribavit, ako u tom pogledu smo nešto zakazali to ćemo onda u kratkom vremenu otkloniti. Međutim, tu je bitna suradnja koju kolege iz Komunalnog redarstva imaju s Policijskom postajom Makarska, koja također zajedno s njima vrši obilaske i vrši kontrolu posebno na javno-prometnim površinama, jer je to pitanje izuzetno osjetljivo. Znate i sami kakve smo probleme imali i da smo pretprošle godine imali akciju Sanitarne inspekcije na višoj razini, znači na razini Splitsko-dalmatinske županije. Nadam se da sam vam odgovorila, a odgovorit ću vam čim vas vidim da li je taj mjerač adekvatan ili ne, a ako nije onda ćemo ga pribaviti kao i ovo ostalo što se od nas tražilo.

**Zamjenik** **gradonačelnika Grada Miroslav Družianić** odgovorio je na postavljeno pitanje:

1. Tiče se neisplaćenih sredstava za novorođenu djecu osobama koje imaju određena dugovanja prema Gradu Makarskoj. To je bila jedna praksa koju smo evo nadam se gotovo pa došli tome kraju. Ostalo je još samo par slučajeva, prije je bilo puno više takvih slučajeva, ovdje evo u cijelom gradu ima pet. Nadam se da će i ovih pet riješiti dugovanja prema Gradu. Vidite o čemu se radi, stvarno nije u redu 100-200 kuna ako ima netko nekakav dug i neće da ga plati, ili ne može ga platit neću sad ulazit u to, ali u svakom slučaju ne radi se o nekakvim strašnim iznosima prema Gradu koji se ne bi mogli regulirati. Grad je zauzeo već određeni niz godina takav stav, on se i provodi. Dakle, to je dar za novorođenu djecu, ali to je dar roditeljima za novorođenu djecu, pa prema tome i apel naš da eto ta dugovanja koja stvarno nisu toliko strašna da se ne bi po našem mišljenju mogli realizirati prema Gradu i mi jednostavno smo bili u Gradu takvog mišljenja i prisiljeni na neki način na takvu odluku koje se još uvijek držimo. Ali kažem, mislim da je to postalo manje više svima jasno i prihvaćeno i da ćemo, evo ja se nadam u dva tri mjeseca doći do one brojke nula. Dakle, svima će biti isplaćeno za svako dijete. Mislim da tu ne kasnimo, ne kaskamo i da ne samo po ovoj odluci o poklonu za novorođenu djecu, nego i po brojnim drugim odlukama naš Pravilnik o socijalnoj skrbi može biti uzor mnogim drugima u čitavoj našoj državi, a u tijeku su i izmjene, baš ovih dana, i mislim da će se idući tjedan donijeti i novi pravilnik o socijalnoj skrbi i da će naše Socijalno vijeće i ostale službe koje se bave socijalnim transferima prema našim građanima biti i dalje učinkovite kao što je bilo i dosad. Nije to dovoljno naglašeno, ja često znam kazat da Grad Makarska odvaja 3.000.000,00 kuna na različite načine za socijalne pomoći svojim sugrađanima. Često se to ne naglašava pa evo i prilike i ovdje da se to kaže da mi doista skrbimo u mnogim segmentima prema najugroženijem dijelu makarskog stanovništva. Kažem, pitanje je na mjestu, ali mislim da ćemo zajedničkim naporima doći, evo već za mjesec dva dana, da će svi naši sugrađani dobiti ili da su dobili poklon za novorođenu djecu. To je u svakom slučaju minimum što mi možemo ostvariti, evo ja se nadam da će država sada napraviti još dodatni napor pa da onda bude još obilatija nagrada za našu novorođenu djecu.

**Vijećnik Ivan Šimić** je dodao repliku na odgovor:

1. Gospodine Družianiću, nisam zadovoljan odgovorom. Očekivao sam da ćete reći da je to doista malo neprikladna i nehumana gesta i da će se to popravit. Vrlo kratak sam odgovor očekivao.

**Zamjenik** **gradonačelnika Grada Miroslav Družianić** odgovorio je na repliku:

1. Ja sam očekivao da danas sija sunce, a pada kiša. Dakle, očekivanja su uvijek relativna kategorija, ali s jedne strane ja razumijem to pitanje. Možda da sam ja u opoziciji možda bih ga postavio, ali mislim da je odgovor racionalan i neću kazat jedino moguć, ali najbolje moguć.

**Vijećnik Sretan Glavičić** postavlja pitana:

Zahvaljujem, sve moje želje za pitanjem su prošle kroz pitanja kolega tako da nema potrebe za pitanjem, odustajem od pitanja.

Nakon aktualnog sata, a u skladu s člankom 69. Poslovnika o radu Gradskog vijeća Grada Makarske, predsjednica Gradskog vijeća predložila je sljedeći:

**Dnevni red**

1. Prijedlog zapisnika s 18. sjednice Gradskog vijeća Grada Makarske održane 27.

studenoga 2015. godine

1. Prijedlog izvješća o radu gradonačelnika Grada Makarske za razdoblje od 1. srpnja 2015. godine do 31. prosinca 2015. godine
2. Prijedlog odluke o donošenju Odluke o dopuni Prostornog plana uređenja Grada Makarske radi usklađenja sa Zakonom o prostornom uređenju (NN 153/13)
3. Prijedlog odluke o izmjeni i dopuni Odluke o izradi izmjena i dopuna Prostornog plana uređenja Grada Makarske („Glasnik Grada Makarske“, br. 05/15)
4. Prijedlog Odluke o izmjeni i dopuni Odluke o izradi izmjena i dopuna UPU-a ugostiteljsko-turističke zone Makarska – Zapad 1 („Glasnik Grada Makarske“, br. 05/12)
5. Prijedlog odluke o radnom vremenu ugostiteljskih objekata na području grada Makarske
6. Prijedlog odluke o rasporedu sredstava političkim strankama iz Proračuna Grada Makarske u 2016. godini
7. Prijedlog zaključka o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika
8. Prijedlog zaključka o davanju prethodne suglasnosti na Statut Osnovne škole oca Petra Perice
9. Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska
10. Prijedlog zaključka o davanju prethodne suglasnosti na Odluku o izmjenama i dopunama Statuta Glazbene škole Makarska
11. Prijedlog zaključka o davanju prethodne suglasnosti na I. Izmjenu Statuta Gradske galerije Antuna Gojaka
12. Prijedlog javnog poziva za predlaganje kandidata za članove Savjeta mladih Grada Makarske i njihovih zamjenika
13. Odluka o korištenju namjenskih prihoda neiskorištenih u 2015. godini (Pekarska ulica)
14. Izvješće o korištenju proračunske pričuve za razdoblje 1. siječnja 2015. g. - 31. prosinca 2015.g.

**Predsjednica Gradskog vijeća Grada Makarske Jagoda Martić** je predložila da točke 14. i 15. predloženog dnevnog reda budu sastavni dio točke 2. predloženog dnevnog reda jer se i tako o istima ne glasa već se samo primaju na znanje.

Vijećnik **Ivan Šimić** je zatražio nadopunu dnevnog reda i predložio sljedeće točke:

1. Primjena Zakona o Civilnoj zaštiti u gradu Makarskoj, s naglaskom na primjenu Zakona o prebivalištu u Gradu Makarskoj s obzirom na aktualnu političku i sigurnosnu situaciju koje se događa u svijetu
2. Primjena Zakona o zaštiti od buke
3. Problem sportskih aktivnosti u gradu Makarskoj
4. Problem gospodarstva grada Makarske
5. Poticanje konkurentnosti gradskih poduzetnika u gradu Makarskoj u odnosu na konkurenciju koja stiže izvana
6. Priprema komunalne infrastrukture za sezonu 2016. s naglaskom na odnos gosta i prostora
7. Uvjeti rada gradskih službenika

Predsjednica Gradskog vijeća Grada Makarske **Jagoda Martić** je odgovorila kako su svi prijedlozi i sugestije dobrodošli, ali isto tako na temelju Poslovnika o radu Gradskog vijeća Grada Makarske postoji određena procedura na koji se način točke dnevnog reda i bilo kakvi akti za Gradsko vijeće pripremaju. Članak 46. Poslovnika kaže: „ Postupak donošenja akta pokreće se prijedlogom akta. Prijedlog akta sadrži pravnu osnovu za donošenje, tekst prijedloga akta s obrazloženjem, tekst odredaba važećeg akta koji se mijenjaju, odnosno dopunjuju. Uz prijedlog akta može se podnijeti i odgovarajuća dokumentacija.“

Predsjednica Gradskog vijeća Grada Makarske je kazala kako to znači da je vijećnik za sedam točaka koje je predložio trebao najprije pripremiti materijale na temelju kojih će se raspravljati jer kao što se vidi uz svaku točku predloženog dnevnog reda od predlagatelja u pozivu za sjednicu Gradskog vijeća su vijećnicima dostavljeni materijali. Predlagatelj pojedinih točaka dnevnog reda može biti bilo tko od vijećnika, ali za to se moraju dostaviti materijali u pisanom obliku, a tko predlaže točku dnevnog reda mora tu temu pripremiti i obrazložiti.

Predsjednica Gradskog vijeća je kazala kako zbog svega navedenog o svemu što je vijećnik Ivan Šimić nabrojio se ne može raspravljati jer su navedeni prijedlozi paušalno nabacani kao teme za koje je vijećnik procijenio da bi bilo dobro da o njima Gradsko vijeće raspravlja.

Vijećnik **Marko Ožić Bebek** je predložio da se u vezi s prijedlogom vijećnika Ivana Šimića kao i svih ostalih vijećnika održi jedno Međustranačko vijeće na kojem bi se iskristalizirale teme značajne za grad i onda pripremile unutar Grada za neku sljedeću sjednicu Gradskog vijeća da se o njima raspravi.

Predsjednica Gradskog vijeća Grada Makarske **Jagoda Martić** se složila s prijedlogom vijećnika Marka Ožića Bebeka i zamolila da se na vrijeme pokrene inicijativa, daju prijedlozi i sazove Međustranačko vijeće kako bi se raspravilo o iznesenim prijedlozima.

Vijećnik Stipe Bartulović misli da bi se o prijedlogu točke 14. dnevnog reda Odluke o korištenju namjenskih sredstava koja postaje sastavni dio točke 2. dnevnog reda trebalo glasati odvojeno.

**Gradonačelnik Grada Makarske Tonći Bilić** je odgovorio kako Odluku donosi gradonačelnik i ona se daje samo na znanje Gradskom vijeću.

Gradonačelnik je kao predlagatelj predložio nadopunu dnevnog reda:

1. Prijedlog zaključka o davanju suglasnosti na Statut Javne ustanove Makarska razvojna agencija – MARA
2. Prijedlog zaključka o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska

Gradonačelnik je kazao kako predlaže da Prijedlog davanja suglasnosti na Statut Javne ustanove bude 13. točka, a Prijedlog zaključka za davanje suglasnosti na sklapanje Sporazuma bude posljednja - 15. točka dnevnog reda.

**Predsjednica Gradskog vijeća Jagoda Martić** je stavilaprijedlog gradonačelnika Grada Makarske za nadopunu točkom 13. „Prijedlog zaključka o davanju suglasnosti na Statut Javne ustanove Makarska razvojna agencija - MARA“ na glasovanje.

*Prijedlog za nadopunu dnevnog reda novom, točkom 13. „Prijedlog Zaključka o davanju suglasnosti na Statut Javne ustanove Makarska razvojna agencija - MARA“* *je usvojen s devet glasova ZA i četiri SUZDRŽANA glasa.*

**Predsjednica Gradskog vijeća Jagoda Martić** je stavilaprijedlog gradonačelnika Grada Makarske za nadopunu točkom 15. „Prijedlog zaključka o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska“ na glasovanje.

*Prijedlog za nadopunu dnevnog reda novom, točkom 15. „Prijedlog zaključka o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska“* *je usvojen sa devet glasova ZA i tri SUZDRŽANA glasa.*

Nakon usvajanja prijedloga za nadopunu dnevnog reda predložen je sljedeći:

**Dnevni red**

1. Prijedlog zapisnika s 18. sjednice Gradskog vijeća Grada Makarske održane 27.

studenoga 2015. godine

1. Prijedlog izvješća o radu gradonačelnika Grada Makarske za razdoblje od 1. srpnja 2015. godine do 31. prosinca 2015. godine
2. Odluka o korištenju namjenskih prihoda neiskorištenih u 2015. godini (Pekarska ulica)
3. Izvješće o korištenju proračunske pričuve za razdoblje 1. siječnja 2015. g. - 31 prosinca 2015. g.
4. Prijedlog odluke o donošenju Odluke o dopuni Prostornog plana uređenja Grada Makarske radi usklađenja sa Zakonom o prostornom uređenju (NN 153/13)
5. Prijedlog odluke o izmjeni i dopuni Odluke o izradi izmjena i dopuna Prostornog plana uređenja Grada Makarske („Glasnik Grada Makarske“, br. 05/15)
6. Prijedlog odluke o izmjeni i dopuni Odluke o izradi izmjena i dopuna UPU-a ugostiteljsko-turističke zone Makarska – Zapad 1 („Glasnik Grada Makarske“, br. 05/12)
7. Prijedlog odluke o radnom vremenu ugostiteljskih objekata na području grada Makarske
8. Prijedlog odluke o rasporedu sredstava političkim strankama iz Proračuna Grada Makarske u 2016. godini
9. Prijedlog zaključka o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika
10. Prijedlog zaključka o davanju prethodne suglasnosti na Statut Osnovne škole oca Petra Perice
11. Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska
12. Prijedlog zaključka o davanju prethodne suglasnosti na Odluku o izmjenama i dopunama Statuta Glazbene škole Makarska
13. Prijedlog zaključka o davanju prethodne suglasnosti na I. Izmjenu Statuta Gradske galerije Antuna Gojaka
14. Prijedlog zaključka o davanju prethodne suglasnosti na Statut Javne ustanove Makarska razvojna agencija – MARA
15. Prijedlog javnog poziva za predlaganje kandidata za članove Savjeta mladih Grada Makarske i njihovih zamjenika
16. Prijedlog zaključka o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska

*Ovako predloženi dnevni red je usvojen s 9 (devet) glasova ZA i 3 (tri) SUZDRŽANA glasa..*

Nakon kraće stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 9 od 17 vijećnika kao i da je nastavak održavanja sjednice pravovaljan.

1. **Prijedlog zapisnika s 18. sjednice Gradskog vijeća Grada Makarske održane 27.**

**studenoga 2015. godine**

Za raspravu nije bilo prijavljenih vijećnika pa je predsjednica Gradskog vijeća Grada

Makarske Jagoda Martić Zapisnik s 18. sjednice Gradskog vijeća Grada Makarske

održane 27. studenog 2015. godine stavila na glasovanje.

*Zapisnik s 18. sjednice Gradskog vijeća Grada Makarske održane 27. studenog 2015. godine je usvojen jednoglasno s 9 (devet) glasova ZA.*

1. **Prijedlog izvješća o radu gradonačelnika Grada Makarske za razdoblje od 1. srpnja 2015. godine do 31. prosinca 2015. godine**
2. **Odluka o korištenju namjenskih prihoda neiskorištenih u 2015. godini (Pekarska ulica)**
3. **Izvješće o korištenju proračunske pričuve za razdoblje 1. siječnja 2015. g. - 31. prosinca 2015.g.**

Uvodno obrazloženje Izvješća o radu gradonačelnika Grada Makarske za razdoblje od 1. srpnja 2015. godine do 31. prosinca 2015. godine dao je gradonačelnik Grada Makarske **Tonći Bilić.**

U ime Kluba vijećnika SDP-a i HNS-a u raspravi je sudjelovao vijećnik **Sretan Glavičić** koji se kratko osvrnuo na Izvješće i kazao kako će Klub vijećnika podržati Izvješće.

U ime Kluba vijećnika HDZ-a i koalicijskih partnera u raspravi je sudjelovao

vijećnik **Zvonimir Galić** koji je u raspravi kazao kako na temelju ranije postavljenih vijećničkih pitanja i dosadašnje rasprave po ovoj točki izgleda kao da je sve idilično pa je ukratko ukazao na neke od problema i postavio pitanje obrazovanja i što se poduzima da se riješi problem izgradnje novog samostojećeg objekta, dječjeg vrtića jer je vidljivo u Izvješću da nisu sva djeca upisana u vrtić, nema mjesta. Vijećnik je upitao i za problem osnovne škole i postavio pitanje što se radi da se uvede jednosmjenski rad osnovne škole. Također ukazao je na problem sufinanciranja putnih karata za studente i saznanja na temelju razgovora sa studentima da nekad s nekim prijevoznikom bude jeftinija putna karta od karte koju sufinancira Grad Makarska.

Vijećnica **Gordana Muhtić** je replicirala na izlaganje vijećnika koja je kazala kako pitanje koje je ranije postavila nije bilo usuglašeno s gradonačelnikom već je postavljeno kako bi građani dobili informacije i saznali na kojim se ulicama radi i u kojoj su fazi ti radovi.

Vijećnik **Zvonimir Galić** odgovorio je na repliku.

U pojedinačnoj raspravi je sudjelovao vijećnik **Marko Ožić Bebek** koji je kazao kako se uvijek divio vijećničkom obrazlaganju Izvješća gradonačelnika kad su dolazila pred gradske vijećnike, ali kao je u jednom trenutku vijećnik počeo elaborirati Izvješće kao da je sam gradonačelnik i kako je to možda jedina mana rasprave vijećnika Sretana Glavičića.

Vijećnik **Sretan Glavičić** je replicirao na izlaganje zahvaljujući vijećniku Marku Ožiću Bebeku rekavši, kako je očito njegovo izlaganje pobudilo jedini interes kod vijećnika za sudjelovanje u raspravi i po tome je očito da vijećnik nema primjedbi na rad Gradske uprave kad komentira samo njegovo izlaganje.

U pojedinačnoj raspravi je sudjelovao vijećnik **Ivan Šimić** koji je kazao kako nije zadovoljan Izvješćem, posebno u pogledu gospodarstva gdje se ne posvećuje pažnja privatnom sektoru. Vijećnik je kazao kako Izvješće odražava pristup gospodarstvu koji je neadekvatan od strane Ureda gradonačelnika. Istaknuo je kako u Izvješću nema tabličnog prikaza i ne može se pratiti što je bilo i što slijedi. Vijećnik Ivan Šimić ja rekao u svojoj raspravi kako je nedostatno sistematičan pristup u Izvješću o sportu. Kazao je kako kod Izvješća u dijelu koji se odnosi na školstvo nisu navedeni rezultati državne mature kao ocjena uspješnosti srednjoškolskog obrazovanja. Osvrnuo se i na duhovnost grada kazavši kako u Izvješću uopće nisu navedeni vjerski blagdani koje Grad Makarska ipak obilježava i što je tu napravljeno. Smatra kako je duhovna komponenta poprilično zanemarena. Vijećnik je kazao kako Grad Makarska treba percipirati uspjehe sportskih klubova kao i dobitak Zlatne kune, a ne zanemarivati navedeno. Vijećnik Ivan Šimić je završno kazao kako Izvješće ne zadovoljava njegove kriterije i ne može mu dati podršku.

U pojedinačnoj raspravi je sudjelovala vijećnica **Gordana Muhtić** koja je kazala kako je Izvješće kao i prijašnja u glavnom dijelu tehničke prirode, a dio na koji se vijećnici osvrću u svojim raspravama se odnosi na natječaje i projekte i socijalnu skrb. Vijećnica je istaknula dodjele božićnica umirovljenicima i stipendija studentima te u nastavku izlaganja podsjetila na određene projekte koji se nalaze u Izvješću.

U pojedinačnoj raspravi je sudjelovao i vijećnik **Stipe Bartulović** te kazao kako će podržati Izvješće, dobro je napravljeno i u njemu su istaknuti mnogobrojni pozitivni učinci i ono što se radilo. Vijećnik se založio da u budućim izvješćima bude stav i mišljenje službi s čime se susreću, kao npr. poteškoćama u realizaciji i provedbi projekata i radu i što bi trebalo promijeniti. Kod navedenog bi trebalo očekivati inicijativu u poboljšanju kvalitete kod realizacije od strane svakog pojedinca u radu.

**Gradonačelnik Grada Makarske Tonći Bilić** je odgovorio na raspravu rekavši kako je u Izvješću obuhvaćeno samo ono što je u nadležnosti gradonačelnika i Gradske uprave. Kazao je kako nije da ne postoje problemi i od njih ne bježi, ali ih se ne želi isticati da ne ispadne kako se skriva iza problema. Da se probleme željelo sakriti, isti ne bi bili prezentirani u Izvješću i radi se na rješavanju problema kao što su dječji vrtić i školska dvorana na Zelenki. Gradonačelnik je kazao kako Grad surađuje s Crkvom i to na realizaciji zaštite i revitalizacije kulturne baštine Kotišine u projektu obnove i zaštite crkve sv. Martina i uređenja platoa ispred crkve sv. Ante, a partneri su mu Župa sv. Marka i Park prirode *Biokov*o te kontinuirano surađuje i pruža pomoć Franjevačkom samostanu u projektu obnove.

Gradonačelnik je kazao što se tiče statističkih izvješća da se ista podnose za trgovačka društva u vlasništvu Grada Makarske kada ta društva podnose godišnja izvješća o radu Gradskom vijeću Grada Makarske i da se tada mogu dobiti svi statistički podaci i tumačenja.

Gradonačelnik je kazao i kako Gradska uprava obilježavanja određenih datuma praznika i blagdana provodi sukladno važećoj Odluci o protokolu Grada Makarske koju je donijelo Gradsko vijeće Grada Makarske.

Vijećnik **Marko Ožić Bebek** je replicirao gradonačelniku kazavši kako su dosadašnja izvješća sadržavala i podatke o putovanjima i sastancima na kojima je bio gradonačelnik pa bi molio da se sljedeći put i to uvrsti u Izvješće ako to ne bi pretjerano povećalo obim izvješća.

**Zamjenik gradonačelnika Grada Makarske Miroslav Družianić** je odgovorio na raspravu vijećnika kazavši kako kod sufinanciranja putne karte za studente Grad Makarska daje veliki popust, a stvar je prijevoznika određivanje visine cijene karte, a s kim će studenti putovati, to nije u nadležnosti Grada Makarske.

Zamjenik gradonačelnika Grada Makarske je kazao kako ako je išta napredovalo u Izvješću o radu gradonačelnika u odnosu na prethodne godine, to je detaljno popraćeno stanje sporta. Nekad je to bilo u par rečenica, a sada je ovdje opširno napisano.

Zamjenik gradonačelnika Grada Makarske je kazao kako postoji protokol o obilježavanju praznika i blagdana kojim je određeno koji se spomenici posjećuju na koji dan, a koji je donijelo Gradsko vijeće i sukladno protokolu se i postupa.

Zamjenik gradonačelnika Grada Makarske je odgovorio kako nijedna gradska vlast od 1993. godine do danas nije sudjelovala na crkvenim manifestacijama kao ova.

Također je odgovorio kako srednja škola nije u izravnoj kompetenciji i nadležnosti Grada Makarske.

Vijećnik **Zvonimir Galić** replicirao je na izlaganje zamjenika gradonačelnika kazavši da nije pitao bi bilo pametno da se izgradi škola nego je pitao kad će se to dogoditi. Također je predložio da se pregovara s jeftinijim prijevoznikom za sufinanciranje studentske putne karte kako bi se omogućio još povoljniji prijevoz studenata.

Na repliku je odgovor dao **zamjenik gradonačelnika Grada Makarske Miroslav Družianić.**

Vijećnik **Ivan Šimić** je replicirao na odgovor zamjenika gradonačelnika kazavši kako se ne može na temelju usmene predaje analizirati povijest kada netko bude u budućnosti čitao ovo Izvješće. Vijećnik je kazao kako pravi prikaz problema definira kako će ih se rješavati. Kazao je kako toga ovdje nema u Izvješću. Vijećnik je kazao kako Izvješće ima niz manjkavosti preglednosti, ne može se na temelju ovog Izvješća ostvariti kontinuitet analiza.

Uvodno obrazloženje za točku a) Odluku o korištenju namjenskih prihoda neiskorištenih u 2015. godini (Pekarska ulica) i točku b) Izvješće o korištenju proračunske pričuve za razdoblje 1. siječnja 2015. g. - 31. prosinca 2015. g. koje su sastavni dio ove točke dnevnog reda dala je pročelnica Upravnog odjela za financije i proračun Grada Makarske **Dunja Buljan.**

*Izvješće o radu gradonačelnika Grada Makarske za razdoblje od 1. srpnja 2015. godine do 31. prosinca 2015. godine je usvojeno s 9 (devet) glasova ZA i 4 (četiri) glasa PROTIV.*

1. **Prijedlog odluke o donošenju Odluke o dopuni Prostornog plana uređenja Grada Makarske radi usklađenja sa Zakonom o prostornom uređenju (NN 153/13)**

Uvodno obrazloženje Prijedloga odluke o donošenju Odluke o dopuni Prostornog plana uređenja Grada Makarske radi usklađenja sa Zakonom o prostornom uređenju (NN 153/13) je dao voditelj Odsjeka za provedbu dokumenata prostornog uređenja i građenja **Tonći Vuković.**

U ime Kluba vijećnika HDZ-a i koalicijskih partnera u raspravi je sudjelovao vijećnik **Marko Ožić Bebek** koji je upitao ako nije bila predviđena javna rasprava bi li se mogla ona provesti bez obzira što nije predviđena. Vijećnik je upitao koja je procedura ako netko ima svoju parcelu u tom neizgrađenom, neopskrbljenom dijelu, a želi graditi.

Na upite vijećnika je odgovoriovoditelj Odsjeka za provedbu dokumenata prostornog uređenja i građenja **Tonći Vuković** kazavši da osim šrafiranog neizgrađenog dijela na kojem se i dalje ne mogu izdavati građevinske dozvole kako je nadležno ministarstvo tražilo da se šrafira na isti način neizgrađene dijelove koji su regulirani donesenim urbanističkim planovima. Kazao je kako se ovdje ima puno veća zona šrafiranog. Voditelj Odsjeka je pojasnio kako se ne izdaju akti za gradnju na temelju Prostornog plana, već se izdaju akti za gradnju na temelju urbanističkih planova. Dakle, označene su šrafiranim i područja na kojima se izdaju građevinske dozvole na temelju važećih UPU-a. U daljnjem pojašnjenju je kazao kako na neuređenim prostorima koji nisu pokriveni važećim aktima, urbanističkim planovima nije moguće, bez obzira da se sutra i ostvari odgovarajuća komunalna infrastruktura, nije moguće zasad izdavanje građevinskih dozvola bez donošenja urbanističkih planova.

**Gradonačelnik Grada Makarske Tonći Bilić** je odgovorio vijećniku kazavši kako za ovo što je šrafirano u svijetlo žutoj zoni je obveza Grada da nastavi s izradom planova nižeg reda. Gradonačelnik je kazao kako misli da su planovi nižeg reda usvojeni ili u postupku usvajanja tako da za vlasnike takvog zemljišta neće biti problema da uskoro i oni nakon usvajanja urbanističkog plana uređenja određenog područja ishode potrebnu dokumentaciju.

Voditelj Odsjeka za provedbu dokumenata prostornog uređenja i građenja **Tonći Vuković** je na grafičkom prikazu na primjeru pojedinih područja pojasnio što znači donošenje UPU-a i potreba donošenja kao i što znači nedonošenje i način rješavanja područja za koja se neće donositi urbanistički plan uređenja zbog ekonomske neisplativosti.

Vijećnik **Aleksandar Bajić** je sudjelovao u pojedinačnoj raspravi upitavši za objašnjenje kako su nastale na karti male žute zone kao otoci usred bijelih zona izdvojene od ostatka žutih zona jer mu kao laiku u tom području to nije sasvim jasno.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio na vijećnički upit objasnivši kako to nisu mali otočići, pojedinačne parcele, nego su to u stvarnosti naselja Matići, Rusendići i Baškovići na području Velikog Brda.

Vijećnik **Stipe Bartulović** je sudjelovao u raspravi kazavši kako je jasna potreba usklađivanja Prostornog plana uređenja grada Makarske sa Zakonom i nema razloga da se ne da suglasnost.

*Odluka o donošenju Odluke o dopuni Prostornog plana uređenja Grada Makarske radi usklađenja sa Zakonom o prostornom uređenju (NN 153/13) je usvojena jednoglasno s 13 (trinaest) glasova ZA.*

1. **Prijedlog odluke o izmjeni i dopuni Odluke o izradi izmjena i dopuna Prostornog plana uređenja Grada Makarske („Glasnik Grada Makarske“, br. 05/15)**

Uvodno obrazloženje Prijedloga odluke o izmjeni i dopuni Odluke o izradi izmjena i dopuna Prostornog plana uređenja Grada Makarske („Glasnik Grada Makarske“, br. 05/15) je dao voditelj Odsjeka za provedbu dokumenata prostornog uređenja i građenja **Tonći Vuković,** koji je kazao kako je točka 4. i točka 5. dnevnog reda vezana jedna uz drugu i predlaže objedinjenu raspravu, a pojedinačno glasovanje za svaku točku.

Vijećnica **Gordana Muhtić** se javila za ispravak kazavši da je izvorni Sporazum donesen prije više od dvije godine u prošlom sazivu Gradskog vijeća Grada Makarske.

U ime Kluba vijećnika HDZ-a i koalicijskih partnera vijećnik **Marko Ožić Bebek** raspravljajući podsjetio je vijećnike Gradskog vijeća da je Sporazum sklopljen kad se radila raskrsnica za Veliko Brdo u prošlom mandatu u dogovoru s Hrvatskim cestama i Županijskim cestama i kako je tada sve bilo dogovoreno i riješeno i krenulo se u radove na terenu, ali su se onda u jednom trenutku vlasnici neopravdano pobunili i tada su loše reagirale Hrvatske ceste i Županijske ceste povukavši se i došlo se u situaciju da bi se s tom raskrsnicom koja je bila već u fazi radova dočekalo sezonu i tada se uvuklo Grad Makarsku u pregovore isto kao što je sad Grad Makarska naslijedio tu situaciju i dalje mora pregovarati s vlasnicima dok se ne riješi taj problem. Vijećnik je kazao kako je u tim pregovorima potpisan ugovor gdje se prihvatila obveza da će se zemljište prenamijeniti u T2 zonu jer su vlasnici zemljišta željeli na tom području napraviti objekte i baviti se turizmom, a poznato je da je to bilo pogrešno jer je malo vjerojatno da će netko uz magistralu napraviti hotel. Vijećnik Marko Ožić Bebek je kazao da se sada došlo u situaciju da im se tada platilo 150 eura po kvadratu s tim da ako se ne prenamjeni zemljište da će se platiti 350 eura po kvadratu. Što bi značilo ako se sada pred Gradskim vijećem ovo ne usvoji, vlasnici imaju dvije mogućnosti, a to je da traže povrat svoje zemlje i vrate 200.000,00 eura Gradu Makarskoj ili da jednostavno traže da Grad Makarska isplati 350 eura po kvadratu, što je negdje 800.000,00 eura s tim da bi se moralo uzeti i više kvadrata nego što je dogovoreno s tim ugovorom. Vijećnik Marko Ožić Bebek je kazao kako je stav Kluba vijećnika HDZ-a i koalicijskih partnera da neće podržati Prijedlog odluke samo iz razloga što je sadašnja vlast, a ondašnja opozicija bila protiv tog Sporazuma kada se dogovarao i zbog toga će Klub vijećnika biti suzdržan. Vijećnik je kazaokako navedeni prijedlog vide kao jedino rješenje koje je racionalno.

U ime Kluba vijećnika SDP-a i HNS-a u raspravi je sudjelovao vijećnik **Stipe Bartulović** koji je kazao kako vjeruje da se kod sklapanja Sporazuma imalo dobre namjere. Vijećnik je istaknuo kako za neizgrađena područja uvijek treba dobro promisliti kada se izrađuju prostorni planovi i urbanistički planovi uređenja, dodavši kako je međutim ova Gradska uprava preuzela te obveze od prošle i što je, tu je, obveze treba prihvatiti i ispuniti. Vijećnik je kazao kako misli da bi bilo dobro da se Odluka prihvati jednoglasno s obzirom na to da je današnja opozicija kreirala prvotni Sporazum.

Vijećnik **Marko Ožić Bebek** je replicirajući na izlaganje vijećnika Stipe Bartulovića kazao kako nisu planirali sadašnjoj vlasti ostaviti taj problem jer su već bili pokrenuli proces izmjene. Vijećnik je predložio pauzu od 5 minuta kako bi se Klub vijećnika HDZ-a i koalicijskih partnera konzultirao oko glasovanja.

**Predsjednica Gradskog vijeća Jagoda Martić** naglasila je u svom izlaganju da je vrlo važna odredba da Grad Makarska ima mogućnost nadzora izgradnje tog prostora kroz donošenje plana uređenja i strogu kontrolu istog. Kazala je kako je s obzirom na značaj tog prostora navedena odredba bitna u odluci kako bi se izgradnja odvijala u strogo kontroliranim uvjetima.

Vijećnik **Sretan Glavičić** je u raspravi kazao kako prethodna gradska vlast nije završila posao, a sada govori da neće podržati Odluku, a aktualnoj vlasti govori da izglasa ono što su oni započeli.

Vijećnik **Marko Ožić Bebek** je replicirao na izlaganje vijećnika Sretana Glavičića kazavši kako nije rekao da će biti protiv nego da će biti suzdržani iz razloga što je ranije današnja pozicija, a ondašnja opozicija bila protiv Sporazuma.

Vijećnik **Zlatko Lalić** je zamolio da se odredi pauza 5 minuta kako bi se postigao dogovor da se glasa jednoglasno s obzirom na to da je osjetio da ima mogućnosti za jednoglasno odlučivanje.

**Zamjenica gradonačelnika Grada Makarske Lori Veličković** je dala objašnjenje kako je ranije dok je obnašala dužnost u Uredu državne uprave kada se sklapao Sporazum s vlasnicima, pokušalo razgovarati sa svim vlasnicima zemljišta i doći do toga da vlasnici ne ulažu žalbu u upravnom postupku. Kazala je kako se tada imalo zajedničku volju za rješenje problema pa bi bilo u redu da i danas zajednički završe taj problem - riješe ulicu i otvore pristup plaži.

Nakon kraće stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 13 od 17 vijećnika kao i da je nastavak održavanja sjednice pravovaljan.

U ime Kluba vijećnika HDZ-a i koalicijskih partnera vijećnik **Marko Ožić Bebek** je kazao kako su odlučili podržati Odluku jer se mijenja samo boja, a ne i namjena pa će je na inicijativu pozicije podržati prilikom glasovanja.

*Odluka o izmjeni i dopuni Odluke o izradi izmjena i dopuna Prostornog plana uređenja Grada Makarske („Glasnik Grada Makarske“, br. 05/15) je usvojena jednoglasno s 13 (trinaest) glasova ZA.*

1. **Prijedlog odluke o izmjeni i dopuni Odluke o izradi izmjena i dopuna UPU-a ugostiteljsko-turističke zone Makarska – Zapad 1 („Glasnik Grada Makarske“, br. 05/12)**

Uvodno obrazloženje Prijedloga odluke o izmjeni i dopuni Odluke o izradi izmjena i dopuna UPU-a ugostiteljsko-turističke zone Makarska – Zapad 1 („Glasnik Grada Makarske“, br. 05/12) je dao voditelj Odsjeka za provedbu dokumenata prostornog uređenja i građenja **Tonći Vuković.**

**Predsjednica Gradskog vijeća Jagoda Martić** je objasnila kako je objedinjena rasprava i za ovu točku provedena pod prethodnom točkom dnevnog reda i s obzirom na to da nije bilo zainteresiranih za ponovnu raspravu stavila jePrijedlog odluke o izmjeni i dopuni Odluke o izradi izmjena i dopuna UPU-a ugostiteljsko- turističke zone Makarska – Zapad 1 („Glasnik Grada Makarske“, br. 05/12) na glasovanje.

*Odluka o izmjeni i dopuni Odluke o izradi izmjena i dopuna UPU-a ugostiteljsko- turističke zone Makarska – Zapad 1 („Glasnik Grada Makarske“, br. 05/12) je usvojena jednoglasno s 13 (trinaest) glasova ZA.*

1. **Prijedlog odluke o radnom vremenu ugostiteljskih objekata na području grada Makarske**

Uvodno obrazloženje Prijedloga odluke o radnom vremenu ugostiteljskih objekata na području grada Makarske dao je **Matko Lovreta,** pročelnik Upravnog odjela za komunalne djelatnosti Grada Makarske.

U ime Kluba vijećnika SDP-a i HNS-a u raspravi je sudjelovao vijećnik **Stipe Bartulović** koji je kazao budući da se Prijedlog odluke zasniva na novim zakonskim normama posebnih primjedbi nemaju. Vijećnik je podsjetio da su i 2012. godine imali podnesak ugostitelja kad je bilo riječi o javno-prometnoj površini. Kazao je kako se o ovoj temi ne može razgovarati, a da se ne razgovara o cijeni, kvaliteti usluga koje se nude, kulturi rada i obvezama ugostitelja. Mnogo više u propisivanju tehničkih uvjeta mogu i moraju učiniti druge državne službe (Inspektorat, Ured državne uprave). Predložio je da se održi tematska sjednica Gradskog vijeća vezana za ugostiteljstvo na kojoj bi se raspravljalo i o cijenama za ugostitelje, tehničkim uvjetima i vrsti ponude. Vijećnik je kazao kako će Klub vijećnika SDP-a i HNS-a podržati predloženu Odluku.

U ime Kluba vijećnika HDZ-a i koalicijskih partnera u raspravi je sudjelovao vijećnik **Marko Ožić Bebek** koji je kazao kako se slaže da bi trebali održati tematsku sjednicu jer nije problem radno vrijeme ako to nikome ne smeta i nitko nema primjedbi na rad ugostiteljskog objekta. Vijećnik je kazao kako će Klub vijećnika HDZ-a i koalicijskih partnera podržati predloženu Odluku. Vijećnik Marko Ožić Bebek je kazao kako smatra da je problem što Makarska malo pomalo postaje mrtav grad, kazavši da ga tako ljudi komentiraju i tako doživljavaju, da nema života. Vijećnik je kazao kako treba voditi računa o ugostiteljima koji rade cijelu godinu i koji rade sezonski i da treba uzeti u obzir da smo mrtav grad, a u sezoni kad se radi, imamo cirkus u gradu i bilo bi dobro održati tematsku sjednicu u vezi s ugostiteljstvom. Vijećnik je kazao kako taj dio neće riješiti ova Odluka.

Vijećnik **Ivan Šimić** je sudjelovao u pojedinačnoj raspravi kazavši kako treba skrenuti pažnju da je turizam iracionalna djelatnost, nepredvidiva, pa uokvirivati ga u neke sate mu se čini pomalo neprimjereno znajući da je glavni problem rada ugostiteljskih objekata buka koja je regulirana drugim zakonom, a na koju oni ne mogu utjecati. Vijećnik je kazao kako se dokazalo da grad ne kontrolira problem buke u gradu i to je glavni problem ugostiteljske djelatnosti. Misli da je nepotrebno ovom Odlukom ograničavati radno vrijeme i iz načelnih razloga neće podržati ovu Odluku.

Vijećnik **Sretan Glavičić** je sudjelovao u pojedinačnoj raspravi kazavši kako je predložena Odluka okvir rada koji bi trebao biti jasan za svakoga. Odluka pruža mogućnost da se fleksibilno utječe na vrijeme rada pojedinih objekata ovisno o tome pridržavaju li se radnog vremena i gradskih odredaba. Kazao je kako treba omogućiti ljudima rad i gostima zabavu, ali treba zaštititi javni red i mir na takav način da ljudi mogu spavati i imati mir u vrijeme odmora. Vijećnik je kazao kako će podržati predloženu Odluku.

Vijećnik **Marko Ožić Bebek** je sudjelujući u pojedinačnoj raspravi kazao kako će podržati predloženu Odluku zato što se ovim aktom daje mogućnost dodatno gradonačelniku da ako netko nije u okviru normalnog ponašanja koje zahtijeva naš grad i turizam koji nam je glavna gospodarska grana da mu može uskratiti radno vrijeme za dva sata.

Vijećnica **Gordana Muhtić** je sudjelujući u pojedinačnoj raspravi kazala kako ta mjera ne samo da može smanjiti radno vrijeme, nego je propisano da ne može trajati kraće od tri mjeseca niti duže od dvanaest mjeseci što znači da je izrazito striktna i dodala kako se nada da će se ugostitelji pridržavati ove Odluke.

Vijećnik **Zvonimir Galić** je u pojedinačnoj raspravi kazao kako bi podržao prijedlog vijećnika Stipe Bartulovića za održavanje tematske sjednice iz razloga da se poprati tematika koja život znači od privatnih iznajmljivača, hotelijera, ugostitelja, redara, policije, inspekcije, itd.

U raspravi je sudjelovao i vijećnik **Tonči Lalić** kazavši kako smatra da je Prijedlog odluke dobar i da se moraju znati pravila igre. Podržava ideju da se održi tematska sjednica Gradskog vijeća na koju bi trebali biti pozvani ugostitelji, osobito oni koji rade cijelu godinu i zapošljavaju ljude, da se čuje i njihov glas. Vijećnik je kazao kako je s druge strane Makarska grad koji živi od turizma i treba nekad nešto i pretrpjeti i konstatirao kako neće uvijek svi biti sretni i zadovoljni s propisanim.

Vijećnik **Ivan Šimić** je nadopunio svoje ranije izlaganje kazavši, ako je dobro razumio iz Prijedloga odluke, restorani koji rade u hotelima mogu raditi od 0-24 sata, a pojedinačni restorani su ograničeni radnim vremenom. Kazao je kako primjera radi restoran u hotelu i restoran preko puta u neposrednom susjedstvu nisu u istom ravnopravnom položaju. Kazao je kako načelno nije problem rad, već drugi parametri s posebnim naglaskom na buku.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio na izlaganje vijećnika Ivana Šimića kazavši kako je navedena konstatacija točna i kako je to uređeno člankom 5. predložene Odluke, ali je to odredba koja je propisana zakonskim normama i tu jedinica lokalne samouprave apsolutno nema nikakvu ovlast ulaziti u izmjene.

Vijećnik **Stipe Bartulović** je sudjelujući u pojedinačnoj raspravi kazao kako treba uzeti u obzir da svatko mora imati određene minimalne tehničke uvjete, prema tome ako će netko na rivi imati podrum pa da ima i disko koje ne smeta, neka ima. Kazao je kako to znači da mora imati uvjete za određenu vrstu ugostiteljskog objekta. Jedan ugostitelj ne može na jednoj adresi imati *bar*, *caffe bar,* slastičarnicu, *pizzeriju,* restoran i *disco bar* te se moraju složiti da svakome treba omogućiti da zaradi, ali treba u prvom redu gledati ima li za usluge koje nudi adekvatne uvjete.

*Odluka o radnom vremenu ugostiteljskih objekata na području grada Makarske je usvojena s 11 (jedanaest) glasova ZA i 1 (jednim) glasom PROTIV.*

1. **Prijedlog odluke o rasporedu sredstava političkim strankama iz Proračuna Grada Makarske u 2016. godini**

Uvodno obrazloženjePrijedloga odluke o rasporedu sredstava političkim strankama iz Proračuna Grada Makarske u 2016. godini dala je **Lara Rakušić Ivanković,** predstojnica Ureda gradonačelnika Grada Makarske.

U ime Kluba vijećnika SDP-a i HNS-a u raspravi je sudjelovao vijećnik **Sretan Glavičić** koji je kazao kako su u ime Kluba vijećnika bili pripremili amandman, ali s obzirom da su materijali u međuvremenu izmijenjeni, kao što je objasnila u uvodnom obrazloženju predstojnica Ureda gradonačelnika neće predati amandman i podržat će Prijedlog odluke.

Vijećnik **Miroslav Dudaš** je sudjelujući u raspravi upitao kako ga zanima postoji li nekakva odluka da se neodgovornost određenih vijećnika i neozbiljnost prema Gradskom vijeću i biračima koja se očituje u njihovom nedolasku na sjednice kažnjava. Vijećnik je upitao postoji li nekakav alat da se njima smanji ili ukine vijećnička naknada s obzirom na to da neke gradske vijećnike nije vidio skoro pa od početka saziva ovoga Gradskog vijeća.

**Predsjednica Gradskog vijeća Grada Makarske Jagoda Martić** je

odgovorila na upit vijećnika kazavši kako je uloga vijećnika nešto prema čemu treba imati dužno poštovanje. Taj zadatak mora se ozbiljno shvatiti. Predsjednica Gradskog vijeća je kazala kako se razmišljalo o donošenju odluke gdje bi se sankcioniralo neodgovorno ponašanje vijećnika, uzastopna nedolaženja na sjednice tako da će ta odluka na jednoj od sljedećih sjednica biti predložena za raspravu.

*Odluka o rasporedu sredstava političkim strankama iz Proračuna Grada Makarske u 2016. godini je usvojena jednoglasno s 12 (dvanaest) glasova ZA.*

1. **Prijedlog zaključka o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika**

Uvodno obrazloženje Prijedloga zaključka o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika dao je predsjednik Odbora za izbor i imenovanje Gradskog vijeća Grada Makarske Sretan Glavičić pojasnivši kako je na temelju pristiglih prijava utvrđeno da je pristiglo sedam kandidatura zajedno sa zamjenicima, no u skladu s Pravilnikom i Odlukom o osnivanju Savjeta mladih Grada Makarske određen broj podnesenih kandidatura nije usklađen s Odlukom i s obzirom da Savjet broji sedam članova Odbor za izbor i imenovanja nije mogao utvrditi listu koja je pravovaljana pa je stoga Odbor predložio Gradskom vijeću da donese Zaključak o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika.

S obzirom na to da nije bilo prijavljenih za raspravu predsjednica Gradskog vijeća Grada Makarske je Zaključak o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika stavila na glasovanje.

*Zaključak o poništenju Javnog poziva za predlaganje kandidata za članove Savjeta mladih Grada Makarske i njihovih zamjenika je usvojen jednoglasno s 12 (dvanaest) glasova ZA.*

1. **Prijedlog zaključka o davanju prethodne suglasnosti na Statut Osnovne škole oca Petra Perice**

Uvodno obrazloženje Prijedloga zaključka o davanju prethodne suglasnosti na Statut Osnovne škole oca Petra Perice dao je v. d. pročelnika Upravnog odjela za društvene djelatnosti Grada Makarske **Dražen Kuzmanić** pojasnivši kako dolazi do promjene zbog usklađivanja s odredbama zakona.

S obzirom na to da nije bilo prijavljenih za raspravu predsjednica Gradskog vijeća Grada Makarske je Prijedlog zaključka o davanju prethodne suglasnosti na Statut Osnovne škole oca Petra Perice stavila na glasovanje.

*Prijedlog zaključka o davanju prethodne suglasnosti na Statut Osnovne škole oca Petra Perice je usvojen jednoglasno s 12 (dvanaest) glasova ZA.*

1. **Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska**

Uvodno obrazloženje Prijedloga zaključka o davanju prethodne suglasnosti na Statut Osnovne škole Stjepana Ivičevića Makarska dao je v. d. pročelnika Upravnog odjela za društvene djelatnosti Grada Makarske **Dražen Kuzmanić** pojasnivši kako dolazi do promjene zbog usklađivanja s odredbama zakona.

S obzirom na to da nije bilo prijavljenih za raspravu predsjednica Gradskog vijeća Grada Makarske je Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska stavila na glasovanje.

*Zaključak o davanju prethodne suglasnosti na Statut Osnovne škole Stjepana Ivičevića Makarska je usvojen jednoglasno s 12 (dvanaest) glasova ZA.*

1. **Prijedlog zaključka o davanju prethodne suglasnosti na Odluku o izmjenama i dopunama Statuta Glazbene škole Makarska**

Uvodno obrazloženje Prijedloga zaključka o davanju prethodne suglasnosti na Odluku o izmjenama i dopunama Statuta Glazbene škole Makarskadao je v. d. pročelnika Upravnog odjela za društvene djelatnosti Grada Makarske **Dražen Kuzmanić** pojasnivši kako dolazi do promjene zbog usklađivanja s odredbama zakona.

S obzirom na to da nije bilo prijavljenih za raspravu predsjednica Gradskog vijeća Grada Makarske je Prijedlog zaključka o davanju prethodne suglasnosti na Odluku o izmjenama i dopunama Statuta Glazbene škole Makarskastavila na glasovanje.

*Zaključak o davanju prethodne suglasnosti na Odluku o izmjenama i dopunama Statuta Glazbene škole Makarska je usvojen jednoglasno s 12 (dvanaest) glasova ZA.*

1. **Prijedlog zaključka o davanju prethodne suglasnosti na I. Izmjenu Statuta Gradske galerije Antuna Gojaka**

Uvodno obrazloženje Prijedloga zaključka o davanju prethodne suglasnosti na I. Izmjenu Statuta Gradske galerije Antuna Gojakadao je v. d. pročelnika Upravnog odjela za društvene djelatnosti Grada Makarske **Dražen Kuzmanić** pojasnivši kako se izmjene odnose na usklađivanje s odredbama Zakona o muzejima.

S obzirom na to da nije bilo prijavljenih za raspravu predsjednica Gradskog vijeća Grada Makarske je Prijedlog zaključka o davanju prethodne suglasnosti na I. Izmjenu Statuta Gradske galerije Antuna Gojakastavila na glasovanje.

*Zaključak o davanju prethodne suglasnosti na I. Izmjenu Statuta Gradske galerije Antuna Gojaka je usvojen jednoglasno s 12 (dvanaest) glasova ZA.*

1. **Prijedlog zaključka o davanju prethodne suglasnosti na Statut Javne ustanove Makarska razvojna agencija – MARA**

Uvodno obrazloženje Prijedloga zaključka o davanju prethodne suglasnosti na Statut Javne ustanove Makarska razvojna agencija – MARA je dala **Branka Perić**, v. d. ravnateljice Javne ustanove Makarska razvojna agencija – MARA.

S obzirom na to da nije bilo prijavljenih za raspravu predsjednica Gradskog vijeća Grada Makarske je Prijedlog zaključka o davanju prethodne suglasnosti na Statut Javne ustanove Makarska razvojna agencija – MARA stavila na glasovanje.

*Zaključak o davanju prethodne suglasnosti na Statut Javne ustanove Makarska razvojna agencija – MARA je usvojen s 9 (devet) glasova ZA i 3 (tri) SUZDRŽANA glasa.*

1. **Prijedlog javnog poziva za predlaganje kandidata za članove Savjeta mladih Grada Makarske i njihovih zamjenika**

Uvodno obrazloženjePrijedloga javnog poziva za predlaganje kandidata za članove Savjeta mladih Grada Makarske i njihovih zamjenika dala je **Lara Rakušić Ivanković,** predstojnica Ureda gradonačelnika Grada Makarske.

**Predsjednica Gradskog vijeća Grada Makarske Jagoda Martić** je u izlaganju kazala kako joj je žao što se danas morala donositi Odluka o poništenju javnog poziva za predlaganje kandidata za članove Savjeta mladih Grada Makarske i raspisivanje novog javnog poziva. Zaželjela je da se što prije oformi Savjet mladih Grada Makarske i apelirala je da se ovaj put svi više angažiraju oko predlaganja kako bi se mogli izabrati članovi Savjeta mladih Grada Makarske.

U ime Kluba vijećnika SDP-a i HNS-a u raspravi je sudjelovao vijećnik **Sretan Glavičić** koji je objasnio zašto je bitno i važno za **demokratskije** i aktivnije društvo osnivanje Savjeta mladih i izbor članova. U ime Kluba vijećnika je pozvao udruge i neformalne skupine mladih da se kandidiraju na ponovljeni Javni poziv za formiranje Savjeta mladih Grada Makarske.

*Javni poziv za predlaganje kandidata za članove Savjeta mladih Grada Makarske i njihovih zamjenika je usvojen jednoglasno s 12 (dvanaest) glasova ZA.*

1. **Prijedlog zaključka o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska**

Uvodno obrazloženjePrijedloga zaključka o suglasnosti za sklapanje aneksa

Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska dala je **zamjenica gradonačelnika Grada Makarske** **Lori Veličković.**

U ime Kluba vijećnika HDZ-a i koalicijskih partnera u raspravi je sudjelovao vijećnik **Zvonimir Galić** koji je kazao kako bi zamolio objašnjenje koje su to promijenjene okolnosti, malo detaljnije ako može. Upitao je znači li to sufinanciranje cijelog zahvata ili dijela i koliki su to iznosi u odnosu na ukupnu investiciju.

**Zamjenica gradonačelnika Grada Makarske** **Lori Veličković** je odgovorila na upit kazavši kako saznanje koliko će koštati ukupno investicija nema i isto crpi podatke kao i vijećnik u svom upitu iz sjećanja kad je sačinjen osnovni ugovor o kojem se imalo prilike razgovarati na sjednici Gradskog vijeća iz srpnja 2014. godine. Odgovorila je kako za promijenjene okolnosti ni Fond za zaštitu okoliša i energetsku učinkovitost nije dao cjelokupna saznanja o tome, zaključivši kako su i oni nešto mijenjali u svom pravilniku. Shodno tim promjenama moralo je doći do promjena u svim onim ugovorima koje je Fond sklopio. Zamjenica gradonačelnika je kazala kako sve ovo ide prema tome da se konačno krene u realizaciju samog projekta, tj. gradnju. Kazala je kako je projektna dokumentacija izrađena**.**

Vijećnik **Zvonimir Galić** je replicirao kazavši ako je projektiranje izrađeno kako bi se onda moglo znati otprilike koliko to iznosi i zaključio kako je iluzorno očekivati da će to biti manje od procijenjene vrijednosti.

**Zamjenica gradonačelnika Grada Makarske** **Lori Veličković** je odgovorila na repliku kazavši kako se zna desiti i da pojeftine materijali. Kazala je kako točne podatke ne zna jer projekt rekonstrukcije i nadogradnje stare upravne zgrade na GSC-u Makarska vodi kolegica Lidija Vukadin Vranješ i kod nje se može pogledati točne podatke ako vijećnika to interesira.

Vijećnik **Marko Ožić Bebek** je sudjelujući u pojedinačnoj raspravi kazao kako će glasati protiv predloženog Zaključka i mišljenja je da ga ne bi trebali izglasati jer se radi o točki koja je došla za vrijeme sjednice Gradskog vijeća i to bi se moglo prihvatiti, ali bi onda točka dnevnog reda trebala imati obrazloženje i trebalo bi se vidjeti što se promijenilo i kakve su uzance bile prije. Vijećnik je kazao kako još do sada nije vidio ovakav ugovor s cijenom otprilike izraženom u postotku. Kazao je kako neka točna informacija mora biti jer se zato i pravi ugovor i nije još nikada vidio ugovor da je netko dogovorio sa stavkom otprilike 60 % bez iznosa. Kazao je kako uopće nije riješeno što će platiti Fond za zaštitu okoliša i energetsku učinkovitost jer se pojavila informacija da će Fond platiti 60 % od svog prostora pa to više nije 60 % od projekta nego je to 40 % od projekta. Vijećnik je zaključio kako to znači da se ovdje ne zna ništa i ne može se na ovaj način raspravljati, pogotovo iz razloga jer imaju toliko nepoznatih uvjeta zbog promijenjenih okolnosti, ne znaju koliko je uopće prije i što je ugovoreno. Vijećnik je kazao kako mu nakon održane tri, četiri sjednice Gradskog vijeća na ovu temu još nije jasno je li se ugovorilo sufinanciranje 70 % od dijela Fonda za zaštitu okoliša i energetsku učinkovitost ili sufinanciranje 70 % od čitavog projekta. Kazao je kako u ugovoru ne može biti otprilike toliko posto, te može jedino ako stoji u ugovoru da će Fond dati toliko i toliko i to je otprilike 60 %, ali nekakva brojka mora biti u ugovoru. Upitao je zašto se ide ovako žurno, a nije sve poznato.

**Zamjenica gradonačelnika Grada Makarske** **Lori Veličković** je odgovorila kako želi da se potpiše što prije da bi Fond za zaštitu okoliša i energetsku učinkovitost mogao potpisati i kako bi se krenulo u realizaciju.

*Zaključak o suglasnosti za sklapanje aneksa Sporazuma o međusobnim pravima i obvezama kod rekonstrukcije i nadogradnje stare upravne zgrade na GSC-u Makarska je usvojen s 9 (devet) glasova ZA i 4 (četiri) glasa PROTIV.*

Sjednica je završila u 14 sati. 

Zapisnik vodio:

Tonći Batinić, dipl. iur.

**Tajnica**              **Predsjednica**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Jagoda Martić, dipl. ing. kemije